b"\n_START_ARTICLE_\nSegona Batalla de Sarrin\n_START_SECTION_\nContext\n_START_PARAGRAPH_\nA mitjans de mar\xc3\xa7 del 2015, l'YPG i les forces aliades amb el suport aeri de la Coalici\xc3\xb3 internacional van desplegar una ofensiva cap a la vila de Sarrin, considerada el darrer gran basti\xc3\xb3 de l'Estat Isl\xc3\xa0mic al rerepa\xc3\xads de Koban\xc3\xae._NEWLINE_El 25 d'abril del 2015 les forces kurdes i els seus aliats, despr\xc3\xa9s de trencar les l\xc3\xadnies de defensa islamistes, van envoltar la poblaci\xc3\xb3 per tres costats entrant als suburbis. L'YPG va considerar que l'Estat Isl\xc3\xa0mic es veuria obligat a replegar-se a l'interior de la ciutat per\xc3\xb2 l'arribada continuada de refor\xc3\xa7os va aturar-ne el progr\xc3\xa9s._NEWLINE_El 25 de maig l'EI va llan\xc3\xa7ar un atac al Nord de Sarrin trencant les l\xc3\xadnies kurdes i capturant un parell de pobles. El 31 de maig els combatents kurds van tornar a prendre la iniciativa en un intent per recuperar el terreny perdut._NEWLINE_El 5 de juny els combatents kurds van recuperar, efectivament, part del territori, fent-se forts a l'Est de la vila de Sarrin mentre els gihadistes controlaven l'Oest.\n_START_SECTION_\nOfensiva renovada\n_START_PARAGRAPH_\nEl 18 de juny de 2015 hom va saber que els rebels sirians i les mil\xc3\xadcies kurdes, havien llan\xc3\xa7at una nova ofensiva a la ciutat de Sarrin. L'YPG\xc2\xa0va atacar des del Nord amb el suport a l'Est de l'ex\xc3\xa8rcit siri\xc3\xa0 lliure. El 25 de juny de 2015 es va considerar que a l'\xc3\xa0rea de Sarrin hi havia entre 175 i 400 militants de l'EI.\xc2\xa0_NEWLINE_El 30 de juny els combatents de l'YPG van llan\xc3\xa7ar una operaci\xc3\xb3 per capturar la ciutat de Sarrin, en resposta per la massacre de Koban\xc3\xae. L'1 de juliol les forces liderades per l'YPG\xc2\xa0havien restablert el setge avan\xc3\xa7ant des del Nord i havien capturat els turons i poblets a l'Oest de la vila._NEWLINE_El 2 de juliol, les forces de l'YPG i l'ELS al Sud-Est de Sarrin van avan\xc3\xa7ar cap a l'Oest, fins al poble de Magharatayn, amena\xc3\xa7ant aix\xc3\xad la darrera via de subministraments que tenien els gihadistes al Sud de Sarrin. L'endem\xc3\xa0 van capturar el poble i van avan\xc3\xa7ar cap a Malhah, a tocar del poble tot just alliberat. L'Estat Isl\xc3\xa0mic continu\xc3\xa0 enviant-hi refor\xc3\xa7os a trav\xc3\xa9s del que era ja pr\xc3\xa0cticament el darrer cam\xc3\xad cap a Sarrin sota el seu control, i tamb\xc3\xa9 des de l'Oest del riu Eufrates.\xc2\xa0\n_START_SECTION_\nEl setge de Sarrin\n_START_PARAGRAPH_\nEl 4 de juliol l'YPG amb el suport aeri de la Coalici\xc3\xb3 va continuar fent aven\xc3\xa7os. Havien capturat els pobles de\xc2\xa0Magharatayn i Malhah, al sud de Sarrin, tallant la darrera via de subministrament a Sarrin, i completant doncs el setge de la ciutat. La resposta de l'EI arrib\xc3\xa0 en forma de diversos atemptats a la zona amb cotxes bomba._NEWLINE_El 7 de juliol l'EI envi\xc3\xa0 m\xc3\xa9s refor\xc3\xa7os al Sud de Sarrin en un intent per trencar el setge mentre les forces a l'interior de la vila tamb\xc3\xa9 es concentraven al Sud. Alhora, intentaven aturar o alentir l'ofensiva kurda amb m\xc3\xa9s\xc2\xa0cotxes bomba. Es diu que els encarregats d'aquestes accions gihadistes eren menors d'edat._NEWLINE_El 9 de juliol la coalici\xc3\xb3 liderada pels Estats Units va bombardejar posicions d'Estat Isl\xc3\xa0mic dins Sarrin i aquests es van dispersar pels afores de la ciutat. Els kurds aconseguien fer encara m\xc3\xa9s estret el setge i avan\xc3\xa7ar a l'Est de la ciutat._NEWLINE_El 12 de juliol un contraatac de les forces assetjades d'Estat Isl\xc3\xa0mic va aconseguir recuperar algunes posicions, incl\xc3\xb2s el poble de Malhah, i reobrir una via d'entrada de subministraments. L'YPG i els seus aliats, per\xc3\xb2, van mantenir el setge tot controlant els turons i cap al vespre van aturar el contraatac de l'EI recapturant part del terreny perdut aquell dia._NEWLINE_El 18 de juliol les forces liderades pels kurds van avan\xc3\xa7ar significativament i tot i l'arribada de refor\xc3\xa7os d'Estat Isl\xc3\xa0mic els gihadistes ja no van poder guanyar terreny._NEWLINE_El 21 de juliol, les forces de l'YPG i de l'ELS van tornar a entrar als afores de Sarrin per l'Est i per l'Oest i l'Estat Isl\xc3\xa0mic es va preparar per a una entrada dels milicians kurds al centre de la vila tot rebent refor\xc3\xa7os des del Sud._NEWLINE_El 22 de juliol l'YPG va frustrar un intent de contraatac d'Estat Isl\xc3\xa0mic i va continuar l'ofensiva._NEWLINE_El 23 de juliol atacs aeris de la coalici\xc3\xb3 liderada pels Estats Units van tocar diverses fortificacions i casernes d'Estat Isl\xc3\xa0mic dins Sarrin i al Sud de la ciutat._NEWLINE_El 24 de juliol les forces liderades per l'YPG van continuar avan\xc3\xa7ant alliberant un cop m\xc3\xa9s el poble de Malhah i completant un cop m\xc3\xa9s el setge sobre la vila de Sarrin.\xc2\xa0A la vila mateixa els enfrontaments violents van continuar. Es va informar que la coalici\xc3\xb3 liderada per l'YPG havia estat bombardejant la vila durant tota la setmana amb artilleria i que l'Estat Isl\xc3\xa0mic havia estat assassinant els civils que intentaven fugir.\xc2\xa0_NEWLINE_L'endem\xc3\xa0 els assetjants van continuar fent cada cop m\xc3\xa9s estret el setge mentre l'Estat Isl\xc3\xa0mic responia amb un contraatac fallit i foc de morter.\n_START_SECTION_\nBatalla de Sarrin\n_START_PARAGRAPH_\nEl 25 de juliol les forces liderades per l'YPG van capturar la majoria dels pobles al voltant de Sarrin, re-establint el setge de Khirbat al-Burj, al del nord de Sarrin aix\xc3\xad com assegurant plenament \xc2\xa0el setge al nord de Sarrin. Mentrestant, forces d'EI van continuar resistint a l'assetjada sitja de gra de Sarrin.\xc2\xa0Es va dir que les forces de l'YPG havien aconseguit penetrar la ciutat per l'Est.\xc2\xa0\xc2\xa0El mateix dia l'Estat Isl\xc3\xa0mic hauria intentat llan\xc3\xa7ar una nova ofensiva amb cotxes bomba per\xc3\xb2 sembla que els assetjants haurien frustrat l'intent detectant els vehicles abans no estiguessin preparats. Els islamistes tamb\xc3\xa9 va atacar els pobles de Shuikh i Qara Qozak, per\xc3\xb2 les YPG van repel\xc2\xb7lir aquests atacs._NEWLINE_El 26 de juliol, militants d'EI van entrar a la sitja de gra de Sarrin i en van destruir part de l'estructura poc abans que hi entressin els combatents liderats per l'YPG.\xc2\xa0\xc2\xa0El mateix dia es va informar que l'YPG i forces de l'Ex\xc3\xa8rcit Lliure controlaven part de la vila de Sarrin, que havia estat bombardejada per la Coalici\xc3\xb3. \xc2\xa0Combatents\xc2\xa0de l'YPG tamb\xc3\xa9 van atacar militants d'EI entre els pobles de Geydade i Sina, al nord-oest de Sarrin, assassinant cinc militants d'EI.\xc2\xa0La nit del 26 juliol combatents de l'YPG van capturar el centre de seguretat al centre de Sarrin. Sembla que les forces d'Estat Isl\xc3\xa0mic s'haurien quedat sense munici\xc3\xb3. 17 membres gihadistes van ser abatuts quan intentaven fugir per l'Eufrates.\xc2\xa0_NEWLINE_El 27 de juliol YPG i forces del FSA van capturar el poble assetjat de Khirbat al-Burj, el darrer poble exterior de Sarrin que era encara controlat per EI. En el mateix dia, els combatents de l'YPG alliberaven completament la ciutat de Sarrin.\xc2\xa0 Es va dir que 150 hombes van ser detinguts acusats de col\xc2\xb7laborar amb l'Estat Isl\xc3\xa0mic.\n_START_SECTION_\nEsdeveniments posteriors\n_START_PARAGRAPH_\nEl 29 de juliol, el SOHR va informar que hi havia hagut enfrontaments violents entre l'YPG i l'EI a la vora de l'Eufrates, amb baixes per a tots dos b\xc3\xa0ndols._NEWLINE_L'endem\xc3\xa0 militants d'Estat Isl\xc3\xa0mic van entrar a la vila de Sarrin vestits de civils i van dur a terme un atac suicida seguit d'un tiroteig, Les forces que havien alliberat la vila pocs dies abans, per\xc3\xb2, van aconseguir controlar la situaci\xc3\xb3. Hi van morir 9 gihadistes i 13 milicians kurds._NEWLINE_La nit del 4 d'agost, combatents de l'YPG van conduir una operaci\xc3\xb3 a prop el poble de Milha, al sud de Sarrin, matant diversos lluitadors d'EI._NEWLINE_La nit del 7 d'agost, combatents d'EI van atacar posicions kurdes als turons a l'Oest de Sarrin amb foc de morter des de la vora de l'Eufrates. Les forces de l'YPG hi van respondre obrint foc des de l'altra banda del riu.\n_START_SECTION_\nAn\xc3\xa0lisi estrat\xc3\xa8gica\n_START_PARAGRAPH_\nSarrin ha estat considerada estrat\xc3\xa8gicament important perqu\xc3\xa8 la ciutat era el darrer basti\xc3\xb3 que l'EI controlava al rerepa\xc3\xads de Kobane i perqu\xc3\xa8 l'EI havia fet servir Sarrin com a base per a desplegar ofensives a Koban\xc3\xae i a d'altres poblacions de la regi\xc3\xb3.\xc2\xa0 Despr\xc3\xa9s de la captura de Sarrin i la regi\xc3\xb3 circumdant, era d'esperar que els atacs d'EI contra poblacions del Cant\xc3\xb3 de Kobane anessin clarament a la baixa.\xc2\xa0 La captura de Sarrin tamb\xc3\xa9 es va considerar una derrota important per a l'EI; amb el seu alliberament es tallava l'acc\xc3\xa9s principal de l'EI a parts de la Governaci\xc3\xb3 d'Alep."